UV kry tweede bloedneus met taalbeleid - Solidariteit WêreldSolidariteit Wêreld
Tuis › Kovsies › UV kry tweede bloedneus met taalbeleid
Die hooggeregshof het in Julie vanjaar beveel dat die UV se aanvaarding van ’n nuwe taalbeleid, ingevolge waarvan Afrikaans as onderrigmedium uitgefaseer word, hersien moet word. Dit volg nadat AfriForum en Solidariteit die hof genader het om die nuwe taalbeleid te hersien.
Volgens Alana Bailey, adjunkhoof van AfriForum, wou die UV nie ’n onderneming gee dat die nuwe taalbeleid nie toegepas sal word tot tyd en wyl die appèl afgehandel is nie. “Ons het geen keuse gehad nie as om die hooggeregshof met ’n dringende aansoek te nader ten einde te verseker dat diegene wat van voornemens is om in 2017 in Afrikaanse te studeer, wel die reg daartoe sal hê.”
Die hooggeregshof het ook vandag aan UV verlof tot appèl na die hoogste hof van appèl toegestaan, indien die UV se aansoek om regstreekse toegang tot die konstitusionele hof nie sou slaag nie.
Volgens Johan Kruger, adjunkhoof van Solidariteit, is dit duidelik dat, waar prakties haalbaar, die grondwetlike reg op moedertaalonderrig aktief beskerm en opgeëis sal moet word. “Afrikaans as onderrigmedium het ’n speelbal geword in ’n kwalik verbloemde politieke aanslag op Afrikaanse kampusse. Harde werk en vasberadenheid van Afrikaanssprekendes wat wil sien dat die taal op tersiêre vlak behoue bly, is nou nodiger as ooit tevore.”